หักภาษีซ่อม'รถ-บ้าน'จมน้ำ
รัฐบาลกำลังพยายามทุกวิถีทาง เพื่อเรียกความเชื่อมั่นและเยียวยาให้กับผู้ที่ได้รับผลกระทบจากน้ำท่วม
25 ธ.ค. 2554

รัฐบาลกำลังพยายามทุกวิถีทาง เพื่อเรียกความเชื่อมั่นและเยียวยาให้กับผู้ที่ได้รับผลกระทบจากน้ำท่วม 
ล่าสุดกระทรวงการคลังเตรียมเสนอเข้าสู่ที่ประชุมคณะรัฐมนตรี (ครม.) ในวันที่ 27 ธ.ค.นี้ เปิดทางให้ประชาชนสามารถนำค่าซ่อมบ้านไปหักลดหย่อนภาษีได้เต็มที่ไม่เกิน 1 แสนบาท และซ่อมรถได้สูงสุด 3 หมื่นบาท เพื่อให้ทันกับการเสียภาษีเงินได้บุคคลธรรมดาในปี 2554 ที่ต้องยื่นแบบแสดงรายการเสียภาษีในเดือน มี.ค. 2555
นอกจากนี้ ยังจะให้กรมสรรพากรดูระเบียบเรื่องการยกเว้นรายได้จากการได้รับเงินชดเชยค่าสินไหมของผู้ประกอบการ เพราะน้ำท่วมจากบริษัทประกันภัย 
ส่วนรายได้จากเงินบริจาคและชดเชยจากภาครัฐ เช่น กรณีบ้านน้ำท่วมจะได้รับเงินครัวเรือนละ 5,000 บาท ทั้งกรณีของประชาชนไม่ต้องนำมาคำนวณเป็นรายได้เพื่อเสียภาษีบุคคลธรรมดาและนิติบุคคลได้หรือไม่




นอกจากนี้ จะเสนอ ครม.ให้ช่วยเหลือผู้ที่ได้รับผลกระทบจากปัญหาน้ำท่วม ทั้งมาตรการช่วยเหลือผู้ประกอบการที่ต้องการเปลี่ยนเครื่องจักรใหม่ ให้หักค่าเสื่อมได้ 1.25 เท่า จากเดิมหักได้ 1 เท่า โดยในปีแรกจะให้หักได้ 40% ส่วนที่เหลือให้ทยอยหักใน 4 ปีหลัง ซึ่งจะช่วยผู้ประกอบการประหยัดภาษี และการเสนอให้แก้ไขเกณฑ์การปล่อยกู้โครงการบ้านหลังแรก วงเงิน 2 หมื่นล้านบาท ดอกเบี้ย 0% คงที่ 3 ปี ให้นำมาใช้จ่ายเพื่อซ่อมแซมบ้านได้
ช่วยเอสเอ็มอีด้วยซอฟต์โลน
ขณะเดียวกัน กระทรวงการคลังก็เตรียมอัดเงินกู้ดอกเบี้ยต่ำหรือซอฟต์โลน 1-2 แสนล้านบาท เข้าสู่ระบบเศรษฐกิจ โดยทำตามข้อเสนอของธนาคารแห่งประเทศไทย (ธปท.) ด้วยการออกพระราชกำหนด (พ.ร.ก.) เพื่อเปิดทางให้ ธปท.ปล่อยสินเชื่ออัตราดอกเบี้ยต่ำให้กับสถาบันการเงิน เพื่อนำไปปล่อยกู้ช่วยเหลือผู้ประกอบการเอสเอ็มอีที่ได้รับผลกระทบจากน้ำท่วม โดยรายละเอียดของเงินกู้ดอกเบี้ยต่ำทั้งหมดจะสรุปและดำเนินการได้ภายในต้นเดือน ม.ค. 2555 
รื้อโครงสร้างภาษีบุคคลธรรมดา
อีกด้านกรมสรรพากรก็กำลังเดินหน้ารื้อโครงสร้างภาษีเงินได้บุคคลธรรมดา โดยมุ่งหั่นลดหย่อนภาษีที่เอื้อคนรวย คาดว่าจะเสนอ รมว.คลัง ได้ในต้นปีหน้า ซึ่งก่อนหน้านี้ทางสำนักงานเศรษฐกิจการคลัง (สศค.) อยู่ระหว่างการศึกษาแนวทางการปรับโครงสร้างภาษีเงินได้บุคคลธรรมดา ที่จัดเก็บในอัตราก้าวหน้าแบบขั้นบันได 5 ขั้น โดยปัจจุบันเก็บอัตราสูงสุดที่ 37% และเพื่อให้เป็นธรรมมากขึ้น จึงเสนอลดการเก็บอัตราภาษีให้ต่ำลง เพื่อให้มีผู้เข้ามาอยู่ในระบบภาษีมากขึ้น รวมถึงจะมีการเสนอตัดสิทธิลดหย่อนภาษีที่มากเกินไปและคนที่ได้ประโยชน์เป็นผู้มีรายได้สูง เช่น การลดหย่อนภาษีจากการซื้อหน่วยลงทุนกองทุนรวมหุ้นระยะยาว (LTF) กองทุนรวมเพื่อการเลี้ยงชีพ (RMF) การซื้อประกันที่ให้หักลดหย่อน ที่หักได้รวมกันถึงปีละ 9 แสนบาท 
หุ้น-ทองคำเคลื่อนไหวแคบๆ
ด้านการลงทุนในหุ้น ทองคำ สัปดาห์ที่ผ่านมา เคลื่อนไหวในช่วงแคบๆ โดยดัชนีปิดที่ระดับ 1,037.37 จุด เพิ่มขึ้นเพียง 0.32% จากสัปดาห์ก่อน 
อย่างไรก็ตาม ในตลาดหุ้นเกิดรายการซื้อขายล็อตใหญ่อยู่หลายบริษัท โดยบริษัท ปูนซิเมนต์ไทย (SCC) ซื้อหุ้นบริษัท ไทยพลาสติกและเคมีภัณฑ์ (TPC) จากผู้ถือหุ้นใหญ่ คาดว่าจะใช้เงินสูงสุดไม่เกิน 8,050 ล้านบาท และบริษัท ไทยยูเนี่ยน โฟรเซ่น โปรดักส์ (TUF) ซื้อหุ้นบริษัท แพ็คฟู้ด (PPC) จากกลุ่มตระกูลอารีย์เจริญเลิศจำนวน 40% คาดมูลค่าประมาณ 885 ล้านบาท ทั้งนี้เพื่อต่อยอดทำธุรกิจหลักและขยายตลาดต่างประเทศ